Slovenska kronika, 29.10.2014


Naslov: Krajanom Zdol je zaradi ceste prekipelo

Napoved za voditelja:

Že skoraj 20 let poslušamo eno in isto pravijo v krajevni skupnosti Zdole, da denarja za nujno sanacijo ceste Krško-Zdole ni, kot jim vseskozi zatrjujejo na DRSC. Cesta pa se vsako leto bolj pogreza, zdaj jo najedata še dva zemeljska plazova, zato se krajani že s trahom vozijo po njej. Najbolj se bojijo zaradi otrok, ki se po njej z avtobusom vsak dan vozijo v šolo. In ker jim nihče ne prisluhne in ceste uredi, preden se bo na njej zgodilo kaj hujšega, jim je zdaj prekipelo in so se danes zaradi nje protestno zbrali pred stavbo krške občine.

T- Iz Pleterij in Krškega GORAN ROVAN /

X- Snemalec in montažer Tomi Naglič /

Deževno vreme vsak dan le še bolj spodjeda cesto v Pleterjih, dva plazova jo vidno odnašata in ker se zaradi tega nihče od odgovornih ne zgane, je to razburilo krajane, da so se zbrali pred krško občinsko stavko z zahtevo, da se cesta po 20 letih obljub končno sanira.
T- DEJAN ŽNIDERŠIČ /
X- predsednik civilne iniciative za zdolsko cesto /
»Naše glavne zahteve so rekonstrukcija cele ceste od Krškega, skozi Zdole do Zgornje Pohance, ker je cesta nevozna več, neprevozna, smrtno nevarna.«
T- ROMANA ŽNIDERŠIČ /
»Avtobus poln otrok vsak dan vozi po tej cesti in je resnično zelo nemogoče zagotoviti varnost.«
T- JASMINA ZAKŠEK /
»Me je grozno, sploh ko se mimo peljem, pa je vedno bolj vse ugreznjeno. Normalno, da tud avti trpijo že več let, ne. Ampak najbolj me je strah pa za varnost otrok.«
Cesta Krško-Zdole je bila do leta 1997 občinska, zdaj je državna, vendar se na Direkciji za ceste zanjo ne zmenijo in se vseskozi izgovarjajo, da nimajo denarja. 

T- CVETO BAHČ /
»Direkcija se tle obnaša zelo neodgovorno. In bomo dejansko na drugačne načine, na drugačne mehanizme, se pravi vršili pritiske, tudi s tem, da bomo nenazadnje kakšen odsek kje zaprl.«
Krajani opozarjajo, da gre za evakuacijsko cesto v primeru jedrske nezgode, bojijo se tudi, kdo bo odgovoren, če pride do nesreče. Na krški občini pravijo, da so pri tem nemočni.
T- MIRAN STANKO /
X- župan občine Krško /
»Naredili smo tudi projekte, čeprov to ni bla naloga občine, naročil tud revizijo, ki je bila tud izvedena, zdej pričakujemo pač od države, da bo zmogla tolk napora, pa začela z izgradnjo na najbolj nujnih odsekih, to je predvsem ravno v tem delu, kjer je prišlo do teh udorov.«
Krški župan je zbranim še obljubil, da bo ponovno opozoril ministra za infrastrukturo, občina pa naj bi zdaj le zagotovila denar za najnujnejšo začasno sanacijo.
